縣齋即事
作者：韋驤
朝代：宋

paragraphs: 比来庭訟少，拙令稱幽潛。
愛日開朝幌，看雲捲畫簾。
澄神烹茗粥，憶古檢書籤。
菽水清多樂，溪山意自恬。
韜光異耕釣，苦志念漁鹽。
驥足空思展，牛刀敢謂淹。
民心久當信，佐局美相兼。
笑傲言祛隘，賡酬韻鬭嚴。
囊錢如未乏，樽酒尚能添。
園笋新成綠，池荷半露尖。
共謀懷坦坦，毋恤遠炎炎。
此興歡無敵，逢人語必箝。